Cabo Udra

**Cabo Udra** é un cabo e un espazo natural galego catalogado como zona especial de conservación (ZEC) que inclúe a costa leste da ría de Aldán, e que está na ría de Pontevedra. O cabo Udra é o cabo de que limita a ría de Aldán coa de Pontevedra e ademais o que limita o espazo natural protexido polo norte. A punta do Niño do Corvo está ao sur deste cabo e pecha o espazo natural. A área de conservación, que maioritariamente é mariña, ocupa 623,03 ha. do concellos de Bueu e de Cangas, ambos na comarca do Morrazo. Cangas conta cunha reducida proporción do espazo protexido.

## Xeografía
O cabo Udra atópase en Beluso, Bueu, na parte exterior da ría de Pontevedra, e limita xunto coa punta do Couso a ría de Aldán. Desde o cabo Udra pódese observar a costa norte da ría (lugares como a punta de Cabicastro en dirección norte) e a punta Couso, cara ao suroeste, e que pecha a ría de Aldán. As illas Ons obsérvanse desde o cabo mirando cara ao oeste, xa que as illas se atopan no exterior da ría.

O espazo natural de cabo Udra está case na súa totalidade en Bueu. Comenza polo norte coa praia de Mourisca, en Beluso, Bueu, mirando ao esteiro de Beluso, e acolle ao cabo Udra e todo o seu litoral, como as enseadas de Centuleira, Barcelo e a cala do Ancoradoiro. Avanza cara ao interior da ría de Aldán chegando ata a punta do Niño do Corvo, en Aldán, Cangas. Nesta sección están as enseadas de Pouso e a de Cano da Cunca. A praia de Pedrón, de Encoradoira, de Lago, de Area de Bon, do Reventón e a de Laguelas están dentro do espazo natural. Do mesmo xeito, hai varios regos menores, que case nacen e chegan á costa dentro del. O rego Nosendo ten un percorrido algo maior pero tamén nace xa preto da costa.

O litoral da costa do espazo protexido é de morfoloxía suave e o solo está formado por rochas graníticas (granitoides biotíticos e outras rochas básicas similares).

## Fauna e flora
### Flora
Este litoral destaca por ser unha zona de rochedo exposta ao mar e con cantís cubertos con queirogais. A maior extensión é a do sublitoral: bancos de areas cubertos continuamente e calas e baías pouco fondas. Alí están presentes os arrecifes. En terra, os queirogais son tanto os propios de zonas atlánticas temperás, que se compoñen de *Erica ciliaris* e *Erica tetralix*, como algúns propios de zonas secas europeas. Nos rochedos dominan as especies pioneiras e especies casmofíticas. Nalgúns puntos están presentes praderías de gramíneas e formacións de *Nardus*. Ten zonas con augas estancadas e turbeiras. En menor extensión, hai presenza de bosques de ribeira con abeneiros (*Alnus glutinosa*) e freixos (*Fraxinus excelsior*).

### Fauna
Da fauna deste espazo destacan *Euphydryas aurinia*, un lepidóptero, e os mamíferos mariños toniñas (*Phocoena phocoena*) e arroaces (*Tursiops truncatus*). Ademais, alberga a 14 aves de interese de conservación.

No cabo está a "Batería J-2", un batería militar do século XX agora abandonada.

## Lexislación
O Cabo Udra foi declarado como lugar de importancia comunitaria (LIC) en decembro de 2004 e ascendeu a zona especial de conservación (ZEC) en marzo de 2014.

## Galería de imaxes 

Praia_do_Ancoradoiro_25X2015_01.jpg|Praia do Ancoradoiro.
Illa_de_Ons_Canexol_a_Pereiró_8.jpg|As illas Ons vistas desde Cabo Udra.
Batería_J-2_de_Cabo_Udra_(4824777447).jpg|Batería J-2.

## Notas 
## Véxase tamén 
### Outros artigos 
* Costa da Vela
* Ría de Pontevedra
### Ligazóns externas 
* 
*